**Délegyháza Község Önkormányzat Képviselő-testületének**

**9/2019. (IX.20.) önkormányzati rendelete**

**a fás szárú növények védelméről, kivágásáról és pótlásáról**

Délegyháza Község Önkormányzat Képviselő-testülete a környezet védelmének általános szabályairól szóló 1995. évi LIII. törvény 46. § (1) bekezdés *c)* pontjában, valamint 48. § (2) bekezdésében kapott felhatalmazás alapján, a Magyarország Alaptörvényének 32. cikk (1) bekezdés *a)* pontjában meghatározott feladatkörében eljárva a következőket rendeli el:

***I. Fejezet***

***Általános rendelkezések***

**1. A rendelet célja**

**1. §** E rendelet célja a fás szárú növények rongálásának, értéke csökkenésének és pusztításának megakadályozása, a zöldterületi és zöldfelületi területeken a növényállomány indokolatlan megszűnésének, károsodásának megelőzése, elhárítása, és a bekövetkezett károsodás csökkentése, valamint az indokoltan megszűnő zöldterület, zöldfelület növényállományának pótlásáról való gondoskodás.

**2. A rendelet hatálya**

**2. §** (1) E rendelet hatálya kiterjed: a (2) bekezdésben foglalt kivétellel - a Délegyháza község közigazgatási határán belül minden ingatlanra, azok teljes fás szárú növényállományára, különös tekintettel az Önkormányzat helyi jelentőségű természeti értékeire, függetlenül attól, hogy tulajdonosa - üzemeltetője, bérlője, haszonélvezője, használója - természetes személy, jogi személy vagy jogi személyiséggel nem rendelkező szervezet.

(2) E rendelet hatálya nem terjed ki:

*a)* a fás szárú növények védelméről szóló kormányrendelettel szabályozott esetekre;

*b)* az erdőről és az erdő védelméről, valamint a természet védelméről szóló törvények hatálya alá tartozó fás szárú növényekre;

*c)* az eltérő szabályt megállapító külön törvény hatálya alá tartozó fás szárú növényekre;

*d)* a nem közterület megnevezésű ingatlanon álló gyümölcsfákra.

**3. Értelmező rendelkezések**

**3. §** E rendelet alkalmazásában:

1. *A fapótlás pénzbeli megváltás összege*: az egységár és a szükséges fapótlás darabszámának szorzata

2. *Cserjepótlás:* A kivágott, vagy kivágandó cserje pótlására a területi borítottság arányában előírandó területi borítottságot három éven belül biztosító cserje telepítése

3. *Előnevelt díszfa:* minimum 6 centiméter törzsátmérőjű kétszer iskolázott, sorfa minőségű faiskolai anyag.

4. *Engedélyköteles cserjekivágás:* Közterületi ingatlanon a cserje területi borítottság megszüntetését eredményező cserje kivágás szándéka

5.[\*](https://net.jogtar.hu/rendelet?council=xvi-kerulet&dbnum=197&docid=A1700020.16R&searchUrl=/rendelet-kereso/gyors%3Fcouncil%3Dxvi-kerulet#lbj0idd083) *Engedély köteles fakivágás:* nem közterületi ingatlanon e rendelet alkalmazásában a gyümölcsfán kívül minimum 10 cm törzsátmérővel rendelkező fás szárú növény kivágásának szándéka,

6. *Eredménytelen pótlás:* a hatósági határozattal elrendelt fapótlás, mely a hatósági határozatban megadott időpontig nem ered meg.

7. *Fa jelentős mértékű csonkítása*: olyan mértékű beavatkozás a fa állagába, mely annak további növekedését visszafordíthatatlanul megakadályozza, vagy ellehetetleníti a fajra jellemző habitus kialakulását, vagy egészségi állapotának romlásához, illetve a fa pusztulásához vezet.

8. *Fapótlás:* a kivágásra kerülő fa pótlására, törzsátmérőjének arányában megállapított számú és törzsátmérőjű, továbbá a rendeletben megállapított mértékben előnevelt fa telepítése, illetve ennek pénzbeli megváltása

9. *Fapótlásra kötelezett személy:* nem közterületi ingatlanon a fakivágással érintett ingatlan tulajdonosa, illetve tulajdonosai, közterületi ingatlanon a fakivágási engedéllyel, illetve fakivágási engedély nélkül fát kivágott személy

10. *Fatelepítés:* nagy lombkoronát növelő, várostűrő, előnevelt díszfa ültetése.

11. *Fás szárú növény:* a fás szárú növények védelméről szóló kormányrendeletben meghatározott fogalom.

12. *Gyümölcsfa:* emberi fogyasztásra vagy egyéb hasznosításra kerülő gyümölcséért termesztett és gondozott fa, kivéve: diófa, szelídgesztenyefa, mandulafa, török mogyorófa és díszfának nemesített gyümölcsfák.

13. *Kertészeti szakvélemény:* jogszabályban meghatározott jogosultsággal rendelkező szakértő vagy szervezet által végzett, a fák korára, egészségi állapotára, térbeli elhelyezkedésére stb. vonatkozó vizsgálaton alapuló szakértői javaslat a fa fenntartásával, megóvásával vagy kivágásával kapcsolatban, mely javaslatnak a fás szárú növényekre vonatkozó vitalitási értéket (életképesség) is tartalmaznia kell.

14. *Kertszerű használat*: bozótmentesítés, kúszó-futó növények karbantartása, ingatlanhatáron belül tartása, gondozása, 5 cm-t el nem érő sarjról, magról kelt fás szárú újulatok eltávolítása. (pl: borostyán, vadszőlő, tatáriszalag vagy vadsóska, hajnalka, trombitafolyondár, loncfélék, lilaakác, komló, szőlő, bálványfasarjak, akácfasarjak, meggyfasarjak, orgonasarjak, zöldjuharfa magoncok, eperfa magoncok, ostorfa magoncok)

15. *Közterület:* az az állami vagy helyi önkormányzati tulajdonban álló, közhasználatra szolgáló földterület, amelyet az ingatlan-nyilvántartás ekként tart nyilván.

16. *Törzsátmérő:* a fa 1 méteres magasságban mért átmérője, centiméterben számolva

17. *Várostűrő fa:* a káros környezeti hatásoknak (pl. levegőszennyezés, talaj-, talajvíz szennyezettség, sózás) ellenálló fafajta*.*

18. *Vegetációs időszak:* a rügyfakadás és a lombhullás közötti időszak.

19. *Védett fasor:* Délegyháza Község Önkormányzata által alkotott önkormányzati rendelettel védetté nyilvánított fasor.

20. *Zöldfelület:* biológiailag aktív növényzettel borított terület, ahol a termőtalaj és az eredeti altalaj, illetve a talajképző kőzet között nincs egyéb más réteg.

21. *Zöldterület:* az országos településrendezési és építési követelményekről szóló kormányrendeletben meghatározott fogalom.

22.[\*](https://net.jogtar.hu/rendelet?council=xvi-kerulet&dbnum=197&docid=A1700020.16R&searchUrl=/rendelet-kereso/gyors%3Fcouncil%3Dxvi-kerulet#lbj1idd083) *A fapótlás teljesítésére alkalmazható cserjefajták:* **Nyírott sövény** kialakítására alkalmas cserjék: Cotoneaster franchetii (vaskoslevelű madárbirs), Euonymus japonicus (japán kecskerágó), Hybiscus sp. (hibiszkusz), Ilex x meserve (kékeslevelű magyal), Kolkwitzia amabilis (kínai viráglonc), Ligustrum japonicum (japán fagyal), Ligustrum ovalifolium (széleslevelű fagyal), Ligustrum vulgare (közönséges fagyal), Lonicera nitida (örökzöld mirtuszlonc), Photinia x fraseri ’Red Robin’(vörös korallberkenye), Physocarpus opulifolius (bangitalevelű hólyagvessző), Prunus laurocerasus (balkáni babérmeggy), Pyracantha coccinea (közönséges tűztövis), Symphoricarpos x chenaultii (kislevelű hóbogyó), Syringa vulgaris (közönséges orgona), Viburnum opulus ’Roseum’ (labdarózsa), Weigela florida (kínai rózsalonc). **Nyírott sövény** kialakítására alkalmas fenyők: x Cupressocyparis leylandii (leyland ciprus), Taxus baccata (közönséges tiszafa). Sövény kialakítására alkalmas cserjék, **melyek nem nyírhatóak:** Buddleja sp. (nyári orgona), Cornus sp. (közönséges som), Forsythia x intermedia (kerti aranyvessző), Viburnum lantana (ostorménfa, ostormén bangita), Viburnum plicata (redőslevelű bangita, keleti bangita), Vitex agnus-castus (illatos barátcserje)

**4. Hatásköri és egyéb szabályok**

**4. §** (1) Az e rendeletben meghatározott valamennyi jogosultság és kötelezettség megállapítása közigazgatási hatósági ügy, és Délegyháza Község Önkormányzata Képviselő-testületének (a továbbiakban: Képviselő-testület) hatáskörébe tartozik. A Képviselő-testület e hatáskörét Délegyháza Község Önkormányzata polgármesterére (a továbbiakban: polgármester) ruházza át. A polgármester elsőfokú döntése ellen a Képviselő-testülethez fellebbezés nyújtható be.

(2) Nem közterületi ingatlanon álló 5 cm törzsátmérőt el nem érő sarjról, magról kelt fásszárú újulatok eltávolítására, ennek elmulasztása esetén a fásszárú növénnyel rendelkezni jogosultat a fásszárú növény kivágására kötelezi a polgármester.

(3) Nem közterületi ingatlanon álló fa esetén a polgármester a fás szárú növénnyel rendelkezni jogosultat a fás szárú növény kivágására kötelezi, ha a fás szárú növény az élet- vagy vagyonbiztonságot veszélyezteti, és e veszély másként nem hárítható el.

(4) A polgármester eljárására az általános közigazgatási rendtartásról szóló 2016. évi CL. törvény rendelkezései az irányadók.

(5) A közterületen történő fa- és cserje kivágását a fás szárú növények védelméről szóló kormányrendelet alapján a növény helye szerinti illetékes jegyző engedélyezi, a közterületi ingatlanon kivágott fa- és cserje pótlásáról e rendeletben meghatározottak szerint kell gondoskodni.

***II. Fejezet***

***Eljárási szabályok***

**5. A zöldterületek és zöldfelületek fenntartása, megóvása**

**5. §** (1) Az Önkormányzat közigazgatási határán belül gondoskodni kell a zöldterületeken és zöldfelületeken található fás szárú növényállomány megőrzéséről, és növeléséről, ennek érdekében a tulajdonos köteles a tulajdonában lévő zöldterületeket és zöldfelületeket:

*a)* a mindenkori szakmai szempontoknak megfelelően karbantartani vagy karbantartatni,

*b)* a kórokozóktól, a kártevőktől és szakszerűtlen kezelésektől megóvni, továbbá

*c)* fejleszteni, megfelelően fenntartani és felújítani.

(2) Az (1) bekezdés szerinti karbantartásnak minősül különösen a fás szárú növény

*a)* fajtatulajdonságainak és növekedési jellemzőinek megfelelő metszése, ifjítása,

*b)* öntözési lehetőségének biztosítása, továbbá

*c)* eltávolítása kiszáradás esetén.

(3) A gépkocsi behajtók kivételével biztosítani kell a telekhatár vagy a járda és az úttest közötti közterületi zöldfelület fennmaradását és épségét.

(4) Amennyiben a nem közterületi ingatlan vagy ingatlanrész a talaj vagy a növényzeti viszonyai miatt (különösen a felszíni vagy talajvíz, vagy futóhomok miatt), illetőleg a használat módja következtében a települési környezetre káros hatást, illetve kedvezőtlen hatást gyakorol, a kedvezőtlen viszonyok megszüntetése érdekében (különösen törmelék, bontási anyag, hulladék és szemét eltávolítása, bozótirtás, tereprendezés, sarjról, magról kelt újulatok eltávolítása, illetve megfelelő növényzet telepítése) az érintett ingatlan tulajdonosát a polgármester kötelezi az ingatlan be nem épített részének kertszerű kialakítására, használatára.

**6. A fák és cserjék telepítése és védelme**

**A nem közterületi ingatlanon történő fák és cserjék ültetése**

**6. §** (1) A lakóépülettől, illetve ingatlan határától:

*a)* a 2 méternél alacsonyabbra megnövő cserjét, illetve sövényt legalább 1 méterre,

*b)* a fa termetű örökzöldeket, a 2 méternél magasabbra megnövő cserjét, illetve sövényt legalább 1,5 méterre,

*c)* fát legalább 3 méterre

kell ültetni.

(2) Kiépített kerítés megléte esetén a sövény fekvése szerinti ingatlan tulajdonosa vagy használója köteles a sövényt folyamatosan gondozni illetve megakadályozni a sövény átnövését a szomszéd ingatlanára, továbbá köteles biztosítani, hogy a kiépített kerítés karbantartható legyen.

(3) Aki a (2) bekezdésben foglaltakat megszegi kérelemre indult eljárásban a polgármester a sövény karbantartására, visszanyírására, gondozására kötelezi az ingatlan tulajdonosát, vagyonkezelőjét, vagy az ingatlanon lévő fás szárú növényekkel bármely jogviszony alapján rendelkezni jogosult személyt (a továbbiakban együtt: használó).

(4) Az (1)-(2) bekezdésekben meghatározott ültetési szabályok alkalmazásakor figyelemmel kell lenni a fás szárú növények védelméről szóló kormányrendeletben foglalt rendelkezésekre is.

(5) Az (1) bekezdésben foglaltak megszegése esetén a polgármester 6 cm törzsátmérőig a fa átültetésére kötelezi a használót.

(6) Oldalkertben és hátsó kertben elhelyezendő cserje maximális magassága a mindenkori építésügyi jogszabályban meghatározott kerítés magasságot 10% mértékben haladhatja meg. E szabály be nem tartása esetén a polgármester a fenti szabálynak megfelelő visszanyírásra kötelezi az ingatlan tulajdonosát.

**7. A közterületi ingatlanon történő fák és cserjék ültetése**

**7. §** Közterületen fát, cserjét ültetni a közterület kezelőjének hozzájárulásával lehet. Az Önkormányzat tulajdonában álló közterületi ingatlanon a kezelő hatáskörét a polgármester gyakorolja.

**8. A nem közterületi ingatlanon álló fa engedéllyel történő kivágása és pótlása**

**8. §** (1) A fát kivágni, e rendelet alapján definiált gyümölcsfán kívül csak a polgármester jogerős engedélye alapján lehet. Fakivágásra engedélyt minden esetben kérni kell, melyhez megalapozott indokolást szükséges csatolni.

(2) A kivágásra okot adó körülmény(ek) igazolására a szabad bizonyítás elve mellett szakvélemény, építési-bontási engedély, fényképek csatolása is előírható.

(3) Az engedély iránti kérelemnek - melynek formanyomtatványa e rendelet 2. függelékében található - tartalmaznia kell az alábbiakat:

*a)* a kérelmező nevét és lakcímét (székhelyét);

*b)* a kivágás indokát;

*c)* fapótlásra kötelezett személy(ek)nek a fa kivágáshoz való hozzájáruló nyilatkozatát;

*d)* az érintett ingatlan címét, helyrajzi számát;

*e)* a kivágással érintett ingatlanról készült helyszínrajzot, melyen be kell jelölni a kivágandó és a kivágás után megmaradó fa (fák) helyét;

*f)* a kivágandó fa darabszámát, faját annak 1 m magasságban mért törzsátmérőjét;

*g)* fapótlásra kötelezett személy nyilatkozatát a pótlás módjáról;

h) gazdasági társaságok esetén az eljárásra jogosult személy vagy személyek aláírási címpéldányának másolatát.

(4) Amennyiben a fakivágási kérelem alapján valóban indokolt és szükséges a fa kivágása, abban az esetben a polgármester engedélyezi a fa kivágását, amennyiben a fa kivágása nem indokolt, úgy a kérelmet elutasítja.

(5) A polgármester a fakivágás engedélyezési eljárás keretében, illetve a 8. § (8) bekezdésében foglalt esetben, amennyiben indokolt, rendelkezhet a fa pótlásáról, illetőleg, amennyiben az nem lehetséges, úgy annak pénzben történő megváltásáról. A döntésnek tartalmaznia kell a kivágás indokát, és a pótlás elrendelése esetén pótlásként elültetendő előnevelt fa darabszámát, faját, a pótlás határidejét, illetve esetlegesen a pénzbeli megváltás összegét, valamint a befizetés határidejét is.

(6) Amennyiben a nem közterület megnevezésű ingatlanon álló fa kivágása nem élet-, illetve vagyonvédelem miatt szükséges, a kivágott fák pótlásáról a kivágott fa törzsátmérőjének 100%-os mértékében gondoskodni kell.

(7) Pótlás elrendelése esetén a kivágandó fa pótlásként ültetendő előnevelt fa darabszámát úgy kell kiszámolni, hogy a pótlásra előírt, centiméterben megadott össztörzsátmérőt hattal kell osztani.

(8) Az élet-, illetve vagyonbiztonságot veszélyeztető fa kivágását a tulajdonos vagy kezelő - amennyiben a veszély elhárítására más lehetőség nincs - köteles haladéktalanul elvégezni. A veszély elhárítása érdekében elvégzett fakivágást 3 napon belül írásban be kell jelenteni a polgármesternek. A bejelentésben (kertészeti szakvéleménnyel, fényképfelvétellel vagy egyéb hitelt érdemlő módon) igazolni kell a fakivágás indokoltságát. Az indokolatlan, vagy be nem jelentett fakivágás engedély nélküli fakivágásnak minősül. A fás szárú növénynek az élet-, vagy vagyonvédelmi okból történt kivágása esetén, a polgármester a tulajdonost a pótlásra kötelezheti a (11) bekezdésben vagy a (13) bekezdésben előírt módon.

(9) A polgármester a fa tulajdonosát a (8) bekezdés szerinti kötelezettségének teljesítésére felszólítja. Amennyiben a tulajdonos az élet- vagy vagyonbiztonságot veszélyeztető fa kivágásáról, illetve eltávolításáról határidőn belül nem gondoskodik, a polgármester intézkedik a szükséges munkák - a tulajdonos költségén történő - elrendelésére.

(10) A polgármester a (9) bekezdésben foglaltak alapján kivágott, illetve eltávolított fa pótlását elrendelheti. A hatóság által a pótlásra előírt fa darabonkénti költségét e rendelet 1. függelék 1. pontja tartalmazza.

(11) Ha a nem közterület megnevezésű ingatlanon álló fa kivágását előidéző élet- vagy vagyonvédelmi ok a kérelmezőnek nem felróható, vagy ha a fa kivágása a fa kiszáradása miatt szükséges, a pótlási kötelezettség a kivágott fa darabszámával egyezik meg. Ebben az esetben egy kivágandó fa pótlását minimum 6 cm törzsátmérőjű előnevelt fa (kivéve invazív fa) ültetésével, vagy pénzbeli megváltás elrendelése esetén 1 db előnevelt fa pénzbeli megváltásával kell megoldani.

(12) Amennyiben a nem közterület megnevezésű ingatlanon álló fa kivágását előidéző élet-, egészség- vagy vagyonvédelmi ok a kérelmezőnek felróható, pótlás elrendelése esetén a számítandó pótlás a kivágott fák törzsátmérőjével azonos.

(13) Amennyiben a pótlás ültetéssel történő környezeti feltételei a fakivágással érintett ingatlanon nincsenek meg, akkor a pótlás pénzbeli megváltását írja elő a polgármester. Ezen kívül a fennmaradó darabszámú fa a közterület tulajdonosának hozzájárulásával a fakivágással érintett közterületi ingatlan előtti közterületi zöldsávra is ültethető az alábbi védőtávolságok betartásával:

*a)* Kis lombkoronát növelő fa telekhatártól épülettől minimum 2,0 méterre

*aa)* lakóház ajtajától, ablakától minimum 2,5 méterre

*ab)* kapubejárótól minimum 0,8 méterre

*ac)* fák egymástól minimum 4 méterre ültethetők

*b)* Közepes lombkoronát növelő fa telekhatártól épülettől minimum 2,5, méterre

*ba)* lakóház ajtajától, ablakától minimum 3,0 méterre

*bb)* kapubejárótól minimum 1,0 méterre

*bc)* fák egymástól minimum 5 méterre

*bd)* villanyoszloptól 3 méterre ültethetők

*c)* Nagy lombkoronát növelő fa telekhatártól épülettől minimum 3,0 méterre

*ca)* lakóház ajtajától, ablakától minimum 3,5 méterre

*cb)* kapubejárótól minimum 1,5 méterre

*cc)* fák egymástól minimum 7-10 méterre

*cd)* villanyoszloptól 3 méterre

ültethetők

(14) Ültetéssel történő fapótlás esetén minden pótlásra előírt 6 cm törzsátmérőjű előnevelt díszfa helyett 2 db 3 cm törzsátmérőjű gyümölcsfa is ültethető, azzal, hogy amennyiben a díszfát gyümölcsfával pótolják és ez a gyümölcsfa 5 éven belül elpusztul, azt újabb 3 cm törzsátmérőjű fával pótolni kell.

(15) A polgármester kivételesen pótlás nélkül engedélyezheti a fa kivágását, amennyiben a kivágás körülményei, vagy az ingatlan tulajdonosának személyi körülményei, illetőleg az ingatlan állapota a pótlást nem teszi lehetővé, illetve ha az ingatlanon 60 m2- ként egy fa marad. Ebben az esetben az ingatlan területébe a telek teljes területe (az épületek alapterülete is) beszámítandó.

(16) A pótlandó díszfák darabszáma összmennyiség egyharmadáig cserjével is pótolható, egy 6 cm törzsátmérőjű díszfa minimum 4 darab minimum 60/80-as méretű konténeres cserjével számítandó.

**9. A nem közterület megnevezésű ingatlanon, engedély nélkül kivágott fa pótlása**

**9. §** (1) A polgármester az engedély nélküli fakivágás esetén rendelkezik a fa pótlásáról, annak pénzben történő megváltásáról. A pótlási kötelezettséget pénzbeli megváltással kell teljesíteni, amennyiben a helyben történő és a fakivágással érintett ingatlan előtti közterületi zöldsávban történő pótlásra nincs lehetőség. Pótlási kötelezettség úgy is teljesíthető, hogy a pótlásra előírt fa darabszámának egy részét a kivágással érintett ingatlanon ültetik el, vagy a 8. § (13) *a)*-*c)* pontja szerint és a fennmaradó törzsátmérő alapján számítandó, pótlandó faegyed pedig pénzben váltandó meg.

(2) Amennyiben a hatósági döntésben megállapított határidőn belül a kivágott fák után szükséges fatelepítést nem, vagy csak részben teljesítették, akkor az el nem telepített számú fa helyett 15 napon belüli pénzbeli megváltás írható elő.

(3) A fatelepítési kötelezettség nem tekintendő teljesítettnek, ha a telepített fa az ültetést követő második vegetációs időszak kezdetén nem hajt ki. Ebben az esetben a fapótlásra kötelezett személy köteles a fatelepítést megismételni vagy pénzben megváltani.

(4) Amennyiben az engedély nélkül kivágott fák darabszáma vagy törzsátmérője utólag teljes körűen nem állapítható meg, akkor a rendelkezésre álló adatokból a vélelmezhető vagy kikövetkeztethető számú fákat egyenként 30 cm törzsátmérővel kell vélelmezni a fapótlási eljárásban.

(5) A pótlásra legalább 6 cm-es törzsátmérőjű fák alkalmazhatók. Minden pótlásra előírt 6 cm törzsátmérőjű előnevelt díszfa helyett 2 db 3 cm törzsátmérőjű gyümölcsfa ültethető. A kivágás megfelelő pótlásaként csak a természetes továbbnövekedés feltételeit biztosító talajba ültetés fogadható el, vagy írható elő. E körben az egyéb mobil eszközbe - különösen konténerbe, talicskába, stb - való telepítés nem vehető figyelembe.

(6) A polgármester a fakivágással érintett ingatlan tulajdonosát kötelezi a fa pótlására, előnevelt díszfa, vagy gyümölcsfa ültetésére, illetve a fapótlás pénzben történő megváltására.

(7) Fa jelentős mértékű csonkítása az adott fa engedély nélküli kivágásával egyenértékű tevékenységnek minősül.

(8) A kivágott fa visszapótlására telepítendő fák számának meghatározásához a kivágott össztörzsátmérő 100%-át kell alapul venni.

**10. Közterületen lévő fa pótlása**

**10. §** (1) Fát kivágni csak a jegyző által kiadott jogerős engedéllyel és megalapozott indokkal lehet, melyek az alábbiak lehetnek:

*a)* kapubeálló nyitása, mely máshová nem helyezhető

*b)* egyéb építési engedéllyel bíró építési munka (pl. közmű fektetés, kerítésalap építés, elektromos hálózat építése), mely a közterületi fa megtartásával nem megoldható.

(2) A közterületen lévő fa kivágása esetén a kivágott fa pótlásáról a kivágott fa törzsátmérőjének másfélszeres mértékében, elsősorban a kivágott fával azonos helyrajzi számú ingatlanon kell gondoskodni. A pótlásként ültetendő előnevelt díszfa darabszámát úgy kell kiszámolni, hogy a pótlásra előírt, centiméterben megadott össztörzsátmérőt megszorozzuk 1,5-tel, majd az eredményt hattal kell osztani. Ha az eredmény nem egész szám, akkor felfelé kell kerekíteni.

(3) Amennyiben a fakivágással érintett helyrajzi számon történő pótlásra nincs lehetőség, illetve nem jelölhető ki a pótlás helyszínéül más ingatlan, vagy az engedéllyel rendelkező ezt kéri, a pótlási kötelezettség pénzben váltható meg. A hatóság által a pótlásra előírt fa darabonkénti költségének e rendelet 1. függelék 1. pontja szerinti összegét az Önkormányzat 11742180-15441654 számú számlájára kell befizetni.

(4) A pótlás mértéke csökkenthető a kertészeti igazságügyi szakértői szakvéleményben megállapított vitalitási érték figyelembe vételével.

(5) Ha a közterületen álló fa élet-, vagy vagyonvédelmi okból történő kivágása szükséges, a pótlási kötelezettség a kivágott fa darabszámával megegyezik. Ebben az esetben egy kivágandó fa pótlását 1 db minimum 6 cm törzsátmérőjű előnevelt díszfa ültetésével, vagy 1 db előnevelt díszfa pénzbeli megváltásával kell megoldani.

(6) Amennyiben a közterületen álló fa kivágása kertészeti szempontból igazolt egyéb okból elkerülhetetlenül szükséges, a pótlási kötelezettség mértéke megegyezik a kivágott fa darabszámával. Ebben az esetben egy kivágandó fa pótlását minimum 6 cm törzsátmérőjű előnevelt díszfa ültetésével, vagy 1 db előnevelt díszfa pénzbeli megváltásával kell megoldani.

(7) A (6) bekezdés szerinti kertészeti szempontból igazolt fakivágás különösen

*a)* a fa kiszáradása,

*b)* a fa közlekedésbiztonságot veszélyeztető elhelyezkedése, vagy

*c)* fertőzés továbbterjedésének megakadályozása

okán fellépő fakivágás.

(8) Ha a fa a pótlásától számított második vegetációs időszak kezdetén - vagy az azt megelőző évben - nem hajt ki, a pótlás eredménytelennek tekintendő.

(9) Eredménytelen pótlás esetén a fakivágásra vonatkozó szabályokat kell alkalmazni, ideértve az újabb pótlási kötelezést is.

**11. Közterületen lévő fa engedély nélküli kivágása és ez alapján előírandó pótlása**

**11. §** (1) Amennyiben az engedély nélkül közterületen kivágott fák darabszáma vagy törzsátmérője utólag teljes körűen nem állapítható meg, akkor a rendelkezésre álló adatokból a vélelmezhető vagy kikövetkeztethető számú fákat egyenként 30 cm törzsátmérővel kell vélelmezni a fapótlási eljárásban.

(2) Amennyiben a helyben történő pótlásra nincs lehetőség, vagy nem jelölhető ki a pótlás helyszínéül más közterületi ingatlan, a pótlási kötelezettséget pénzben kell teljesíteni A hatóság által a pótlásra előírt fa darabonkénti költségének e rendelet 1. függelék 2. pontja szerinti összegét az Önkormányzat 11742180-15441654 számú számlájára kell befizetni.

(3) A kivágásra került fa visszapótlásra telepítendő fák számának meghatározásához engedély nélküli kivágás esetén a kivágott össztörzsátmérő 300%-át kell alapul venni.

(4) E szakasz (3) bekezdésében foglaltak szerint, a közterületen engedély nélküli fa kivágása esetén a kivágott fa pótlásáról a kivágott fa törzsátmérőjének háromszoros mértékében, elsősorban a kivágott fával azonos helyrajzi számú közterületi ingatlanon kell gondoskodni. A pótlásként ültetendő előnevelt díszfa darabszámát úgy kell kiszámolni, hogy a pótlásra előírt, centiméterben megadott össztörzsátmérőt megszorozzuk 3-mal, majd az eredményt hattal kell osztani. Ha az eredmény nem egész szám, akkor felfelé kell kerekíteni.

(5) A kivágott fa visszapótlására telepítendő fák számának meghatározásához védett fasorban engedély nélküli kivágás esetén a kivágott össztörzsátmérő 500%-át kell alapul venni.

(6) E szakasz (5) bekezdésében foglaltak szerint, a közterületen engedély nélküli fa kivágása esetén a kivágott fa pótlásáról a kivágott fa törzsátmérőjének ötszörös mértékében, elsősorban a kivágott fával azonos helyrajzi számú közterületi ingatlanon kell gondoskodni. A pótlásként ültetendő előnevelt díszfa darabszámát úgy kell kiszámolni, hogy a pótlásra előírt, centiméterben megadott össztörzsátmérőt megszorozzuk 5-tel, majd az eredményt hattal kell osztani. Ha az eredmény nem egész szám, akkor felfelé kell kerekíteni.

(7) Ha a fa a pótlásától számított második vegetációs időszak kezdetén - vagy az azt megelőző évben - nem hajt ki, a pótlás eredménytelennek tekintendő. Ebben az esetben az ültetést meg kell ismételni.

(8) Fa jelentős mértékű csonkítása az adott fa engedély nélküli kivágásával egyenértékű tevékenységnek minősül.

**12. A közterületen lévő cserje pótlása**

**12. §** (1) Közterületen lévő cserje kivágása esetén a cserje pótlását elsősorban helyben történő ültetéssel kell megoldani.

(2) Amennyiben a helyben történő pótlás a helyszín adottságai miatt nem lehetséges, valamint nem jelölhető ki a pótlás helyszínéül más ingatlan, vagy a kivágási engedéllyel rendelkező úgy dönt, illetve engedély nélküli cserje kivágása esetén a pótlás pénzben váltandó meg.

(3) A kivágott cserje pótlásának pénzbeli megváltása esetén a kivágott cserje tövek szerinti pótlásának összegét e rendelet 1. függelék 3. pontja tartalmazza.

(4) A közterületen 1 m2 területi borítást biztosított cserje kivágása esetén a pótlási kötelezettséget a pótlásra kalkulált azonos területi borítást 4 db 40/60 méretű lombhullató cserje ültetéssel, vagy pénzbeli megváltással kell teljesíteni.

(5) Amennyiben az engedély nélkül közterületen kivágott cserjék területi borítása utólag teljes körűen nem állapítható meg, akkor a rendelkezésre álló adatokból a vélelmezhető vagy kikövetkeztethető cserje területi borítást 5 m2-re kell vélelmezni a cserje pótlási eljárásban.

**13. Egyéb rendelkezések**

**13. §** (1) Közterületi zöldterületen és közterületi zöldfelületen lévő gyepfelületre gépkocsival vagy más járművel behajtani, azon - a kiépített parkolóhelyeket kivéve - parkolni tilos, továbbá, a közterületen fát, cserjét engedély nélkül kivágni, megcsonkítani, gallyazni, valamint zöldfelületen lévő gyepfelületben kárt tenni tilos.

(2) Nem közterület megnevezésű ingatlanon az e rendeletben meghatározottak szerinti gyümölcsfa kivételével tilos fát engedély nélkül kivágni.

(3) Az (1) és (2) bekezdésben foglaltak megszegése a 9.§ és 11.§-ban foglaltakat, valamint **a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 187. § (1) bekezdés a) pontja alapján szabálysértési eljárást von maga után.**

**14. §** (1) A fapótlási előírás ültetéssel nem teljesíthető a fás szárú növények védelméről szóló kormányrendeletben meghatározottakon túl a következő fafajokkal:

*a)* páfrányfenyő (Ginkgo) nőivarú egyede

*b)* kanadai hybrid nyárfajok (Populus)

(2) Fapótlás, cserjepótlás pénzben történő megváltása esetén a határozatban előírt összeget a az Önkormányzat 11742180-15441654 számú számlájára kell befizetni.

**15. §**(1) Közterület és nem közterület megnevezésű ingatlanokon engedéllyel, illetve a 8. § (8) bekezdésében foglaltak szerint 3 napon belül, bejelentés alapján végzett fakivágás esetén, továbbá engedély nélkül történő fakivágás esetén a fapótlási egységár, mint kompenzációs intézkedés mértéke 6 cm-es törzsátmérővel rendelkező fa telepítése esetén egyaránt bruttó 45.000 Ft/darab.

(2) E rendelet 12. § (2) bekezdése szerinti cserjepótlási kötelezettség pénzbeli megváltása esetén a kivágott cserje zöldfelület szerinti pótlásának összege: 12.000,-Ft/m² (4 db 40/60 méretű konténeres cserje esetén.)

***III. Fejezet***

***Záró rendelkezések***

**16. §** (1) E rendelet a kihirdetést követő napon lép hatályba.

(2) Folyamatban lévő ügyek esetében, amennyiben ügyfélre nézve kedvezőbb rendelkezéseket tartalmaz, e rendelet szabályait kell alkalmazni.

Délegyháza, 2019. szeptember 19.

dr. Riebl Antal dr. Molnár Zsuzsanna

polgármester jegyző

Kihirdetve:

Délegyháza, 2019. szeptember 20.

dr. Molnár Zsuzsanna

jegyző

***1. számú függelék a 9/2019. (IX.20.) önkormányzati rendelethez***

1. Közterület és nem közterület megnevezésű ingatlanokon engedéllyel, illetve a 8. § (8) bekezdésében foglaltak szerint 3 napon belül, bejelentés alapján végzett fakivágás esetén a fapótlási egységár, mint kompenzációs intézkedés mértéke 6 cm-es törzsátmérővel rendelkező fa telepítése esetén egyaránt bruttó 45.000 Ft/darab.”

2. E rendelet 12. § (2) bekezdése szerinti cserjepótlási kötelezettség pénzbeli megváltása esetén a kivágott cserje zöldfelület szerinti pótlásának összege:

Cserjepótlási kötelezettség kompenzálásának összege

|  |  |  |
| --- | --- | --- |
| A | B |  |
| Lombhullató cserje telepítése esetén | bruttó 12 000 Ft/m2 (4 db 40/60 méretű konténeres cserje) |  |

***2. számú függelék a 9/2019. (IX.20.) önkormányzati rendelethez***

***FAKIVÁGÁSI ENGEDÉLYKÉRELEM***

Délegyháza Község Önkormányzat Képviselő-testületének a fás szárú növények védelméről, kivágásáról és pótlásáról szóló önkormányzati rendelete alapján.

**Kérelmező neve**: ……………………………………………………………………

Címe: ……………………………………………………………………

Telefonja: ……………………………………………………………………

**Képviselő neve** (ha van): …………………………………………………………….

Címe: ……………………………………………………………………

Telefonja: ……………………………………………………………………

Fakivágási engedély kérelemmel fordulok Délegyháza Község Önkormányzat Polgármesteréhez.

|  |  |  |  |  |  |
| --- | --- | --- | --- | --- | --- |
| **sorszám** | **A fa faja** | **Jelleg** (élő/száraz) | **Törzsátmérő** (földtől számított 1 m magasságban) | **Indokolás** |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

**A fakivágás helye** (cím, helyrajzi szám): …………………………………………

**A terület tulajdonosának** (tulajdonosainak) **neve, címe: ………………………..**

**…………………………………………………………………………………………….**

A fakivágással érintett ingatlan tulajdonosa, illetve tulajdonosainak hozzájáruló aláírása(i) a fakivágáshoz, amennyiben a kérelmező nem azonos az ingatlan tulajdonossal, vagy az ingatlannak több tulajdonosa van:

..........................................................................................................................

..........................................................................................................................

Mellékletek:

- Meghatalmazás (*amennyiben meghatalmazott vagy képviselő útján jár el*)

- A kivágással érintett ingatlanról készült helyszínrajz

(*bejelölve a kivágandó és a kivágás után megmaradó fák helyét*)

- Az ingatlan tulajdonos/ok nyilatkozata a fapótlás helyszínéről és módjáról (ültetéssel, pénzbeli megváltással)

- Indokolás

**Délegyháza, ………….. ...................................**

.....................................................

kérelmező aláírása